作者:杜牧
標題:奉和門下相公送西川相公兼領相印出鎮全蜀詩十八韻
內容:盛業冠伊唐，臺階翊戴光。無私天雨露，有截舜衣裳。蜀輟新衡鏡，池留舊鳳凰。同心真石友，寫恨蔑河梁。虎騎搖風旆，貂冠韻水蒼。彤弓隨武庫，金印逐文房。棧壓嘉陵咽，峰橫劍閣長。前驅二星去，開險五丁忙。回首崢嶸盡，連天草樹芳。丹心懸魏闕，往事愴甘棠。治化輕諸葛，威聲懾夜郎。君平教說卦，夫子召升堂。塞接西山雪，橋維萬裡檣。奪霞紅錦爛，撲地酒壚香。忝逐三千客，曾依數仞牆。滯頑堪白屋，攀附亦同行。肉管伶倫曲，簫韶清廟章。唱高知和寡，小子斐然狂。